 NA ALEX KALAMA KIONGOZI wa Azimio La Umoja-One Kenya Raila Odinga amewasili Shakahola Ijumaa adhuhuri kujionea athari ya unyama uliotokea. Hata hivyo, maafisa wamemzuia kuingia msituni humo. Kufikia sasa miili ya watu 110 imeshapatikana huku operesheni ya kuokoa manusura na kufukua makaburi ikiendelea. Jana Alhamisi wataalamu wa upasuaji na kufanyia uchunguzi maiti zilizofukuliwa katika msitu wa Shakahola walichunguza maiti 24 katika mochari ya hospitali kuu ya Malindi. Walibaini kuwa wengi wao walifariki kutokana na ukosefu wa chakula na maji huku watu wawili wakionekana kuuawa baada ya kupigwa nyuma ya kichwa. Kulingana na mwanapatholojia mkuu wa serikali Dkt Johnsen Oduor alieleza kuwa wamebaini kuna mama mmoja alikuwa mjamzito na alifariki kutokana na kupata shida wakati wa kujifungua. “Uchunguzi wa upasuaji ulionyesha mwili mmoja wa mwanamke aliyekuwa amepata mtoto hivyo kuashiria alifariki kutokana na matatizo ya kujifungua kama ilivyoonekana kwenye mfuko wake wa uzazi,” alisema Dkt Oduor. Akizungumza na wanahabari nje ya mochari ya hospitali kuu ya Malindi baada ya kukamilisha upasuaji wa maiti 24 Dkt Oduor alisema walifanikiwa kufanya upasuaji maiti 100 kufikia Alhamisi. “Kufikia sasa maiti zote za wahanga wa imani potovu ni 111 kwa sababu kuna mtu mmoja aliyekuwa akipokea matibabu ambaye alifariki na maiti kuletwa hapa. Hadi kufikia sasa tumesalia na miili 11 ikiwemo miili minane iliyokuwa ikihifadhiwa katika hospitali kuu ya Kaunti ya Kilifi ambayo itafanyiwa uchunguzi kesho (leo Ijumaa) baada ya familia kutambua miili hiyo,” akaongeza. Wakati huo huo watetezi wa haki za kibinadamu wakiongozwa na Mathias Shipeta na Victor Kaudo walikosoa shughuli hiyo na kueleza kuwa hawana imani na matokeo yanayotolewa na serikali kutokana na kutohusisha mashirika yasiyo ya kiserikali. “Hatuna imani na shughuli hii kwa sababu wale wote wanaoendesha ni maafisa wa serikali. Tunataka waruhusu pia mashirika huru ya kijamii ya kutetea haki za kibinadamu yaweze kushuhudia kile kinachofanyika,” alisema Bw Shipeta. Aidha maafisa waliokoa mtu mmoja huko Shakahola na kumkamata mwingine katika operesheni ya kuwasaka manusura inayoendelea kwa sasa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  